AΠΟΦΑΣΗ ΤΗΣ ΕΠΙΤΡΟΠΗΣ της 2ας Οκτωβρίου 1975 περί καθορισμού των ορισμών που αναφέρονται στον κατάλογο των χαρακτηριστικών και περί του καταλόγου των γεωργικών προϊόντων για μία έρευνα επί των διαρθρώσεων το 1975 στα πλαίσια ενός προγράμματος ερευνών επί της διαρθρώσεως των γεωργικών εκμεταλλεύσεων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, την οδηγία 75/108/ΕΟΚ του Συμβουλίου της 20ής Ιανουαρίου 1975, περί οργανώσεως μιας έρευνας περί των διαρθρώσεων το 1975 στα πλαίσια ενός προγράμματος ερευνών περί της διαρθρώσεως των γεωργικών εκμεταλλεύσεων(1), και ιδίως το άρθρο 8 παράγραφος 1 υπό α) και β), Εκτιμώντας: ότι, βάσει του άρθρου 8 παράγραφος 1 υπό α) και β) της οδηγίας 75/108/ΕΟΚ οι ορισμοί που αναφέρονται στον κατάλογο των χαρακτηριστικών που περιλαμβάνεται στο παράρτημα της οδηγίας αυτής και ο κατάλογος των γεωργικών προϊόντων, αποφασίζονται κατά τη διαδικασία που προβλέπεται στο άρθρο 11 της οδηγίας αυτής- ότι τα αποτελέσματα της έρευνας 1975 περί της διαρθρώσεως των γεωργικών εκμεταλλεύσεων που προβλέπεται από την οδηγία 75/108/ΕΟΚ δεν μπορούν να συμφωνήσουν μέσα στο σύνολο της Ευρωπαϊκής Οικονομικής Κοινότητος, παρά μόνο αν οι έννοιες που περιέχονται στον κατάλογο των χαρακτηριστικών κατανοούνται και χρησιμοποιούνται με ενιαίο τρόπο, και ότι συνεπώς πρέπει να καθιερωθούν ενιαίοι ορισμοί για τις έννοιες αυτές στο μέτρο που θεωρούνται αναγκαίες- ότι είναι, επιπροσθέτως, χρήσιμο να συμπληρωθούν οι ορισμοί αυτοί από εξηγήσεις και παραδείγματα για τη διευκόλυνση της πρακτικής χρησιμοποιήσεως του καταλόγου των χαρακτηριστικών στα Κράτη Μέλη- ότι ο ορισμός της γεωργικής εκμεταλλεύσεως πρέπει να είναι ομοιόμορφος στο σύνολο της Ευρωπαϊκής Οικονομικής Κοινότητος και ότι, επειδή ο ορισμός αυτός αναφέρεται σε γεωργικά προϊόντα, πρέπει κατά συνέπεια να συνταχθεί τυποποιημένος κατάλογος των γεωργικών αυτών προϊόντων- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικής Στατιστικής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ, Άρθρο 1 Οι ορισμοί που αναφέρονται στον κατάλογο των χαρακτηριστικών που περιλαμβάνονται στο παράρτημα της οδηγίας 75/108/ΕΟΚ, οι σχετικές εξηγήσεις καθώς και ο κατάλογος των γεωργικών προϊόντων δίδονται στο παράρτημα. Άρθρο 2 Η παρούσα απόφαση απευθύνεται στα Κράτη Μέλη. Έγινε στις Βρυξέλλες, στις 2 Οκτωμβρίου 1975.

[Source: multi_eurlex | Tokens: 2209]